“ทองคำ” เช้านี้ปรับขึ้น 50 บ. รูปพรรณขาย 30,750 บ.
ตลาดซื้อขายทองคำในประเทศเช้านี้ ปรับราคาเพิ่มขึ้น 50 บาท หลังราคาตลาดโลกปรับเพิ่มขึ้น เนื่องจากนักลงทุนกังวลเกี่ยวกับภาวะเศรษฐกิจสหรัฐ จึงหันมาถือสินทรัพย์ปลอดภัย ทำให้ทองรูปพรรณขายออกบาททองคำละ 30,750 บาท
ตลาดซื้อขายทองคำในประเทศเช้านี้ ปรับราคาเพิ่มขึ้น 50 บาท หลังราคาตลาดโลกปรับเพิ่มขึ้น เนื่องจากนักลงทุนกังวลเกี่ยวกับภาวะเศรษฐกิจสหรัฐ จึงหันมาถือสินทรัพย์ปลอดภัย ทำให้ทองรูปพรรณขายออกบาททองคำละ 30,750 บาท
9 มิ.ย. 2565

ผู้สื่อข่าวรายงานว่า ตลาดซื้อขายทองคำในประเทศวันนี้ (9 มิ.ย. 2565) ปรับราคาขึ้น 50 บาท จากราคาปิดตลาดเมื่อวานนี้ (8 มิ.ย. 2565) โดยข้อมูลจากเว็บไซต์ของสมาคมค้าทองคำ หรือ Gold Traders Association เมื่อ 09:27 น.ที่ผ่านมา ทองคำแท่ง 96.5% ปรับราคาขึ้นครั้งที่ 1 รับซื้ออยู่ที่บาททองคำละ 30,150 บาท ขายออกบาทละ 30,250 บาท
ด้านทองรูปพรรณ 96.5% รับซื้ออยู่ที่บาทละ 29,607.48 บาท ส่วนราคาขายออกอยู่ที่ 30,750 บาท
ส่วนราคาทองคำ Spot เช้านี้เคลื่อนไหวอยู่ที่บริเวณ 1,851.50 ดอลลาร์/ออนซ์  ขณะที่สัญญาทองคำตลาดโคเม็กซ์ ส่งมอบเดือนสิงหาคม เพิ่มขึ้น 4.40 ดอลลาร์ ปิดที่ 1,856.50 ดอลลาร์/ออนซ์ เนื่องจากนักลงทุนพากันเข้าซื้อทองในฐานะสินทรัพย์ปลอดภัย ท่ามกลางความกังวลเกี่ยวกับภาวะเศรษฐกิจสหรัฐ จากการที่ธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อ
นอกจากนี้ เฟดสาขาแอตแลนตาเปิดเผยว่า แบบจำลอง GDPNow tracker บ่งชี้ว่า เศรษฐกิจสหรัฐมีความเสี่ยงที่จะหดตัวติดต่อกัน 2 ไตรมาส ซึ่งจะเข้าเกณฑ์การเกิดภาวะเศรษฐกิจถดถอย เช่นเดียวกับ GDPNow tracker บ่งชี้ว่า ตัวเลขผลิตภัณฑ์มวลรวมภายในประเทศ (GDP) ของสหรัฐมีแนวโน้มขยายตัวเพียง 0.9% ในไตรมาส 2 หลังจากหดตัวลง 1.5% ในไตรมาส 1 ทำให้สหรัฐมีความเสี่ยงสูงที่เศรษฐกิจจะหดตัวติดต่อกัน 2 ไตรมาส
อย่างไรก็ดีนักลงทุนยังคงจับตาดัชนีราคาผู้บริโภค (CPI) ในวันศุกร์นี้ หลังจากกระทรวงพาณิชย์สหรัฐเปิดเผยดัชนีราคาการใช้จ่ายเพื่อการบริโภคส่วนบุคคล (PCE) เมื่อสัปดาห์ที่แล้ว ซึ่งบ่งชี้ว่าเงินเฟ้อของสหรัฐได้ผ่านจุดสูงสุดแล้ว
ขณะเดียวกัน ตลาดจับตาการประชุมธนาคารกลางสหรัฐ (เฟด) ในวันที่ 14-15 มิถุนายนนี้ โดยคาดว่าเฟดจะปรับขึ้นอัตราดอกเบี้ย 0.50% ในการประชุมดังกล่าว รวมทั้งในการประชุมเดือนกรกฎาคม เพื่อสกัดเงินเฟ้อ